Dag Erik Pedersen

Dag Erik Pedersen (født den 6. juni 1959 i Skien) er en norsk fjernsynspersonlighet, programleder og tidligere proffsyklist.

Sykkelkarriere  
Han var profesjonell syklist i perioden 1982–1991. Han har blant annet tre etappeseire i Italia rundt og ble nummer 4 i VM fellesstart i 1981. I Norge syklet Dag Erik Pedersen for blant annet Grenland Sykleklubb, Larvik Sykleklubb og Birkenes IL. Han ble hentet inn til Bianchi Piaggio-laget av Knut Knudsen som avsluttet karrieren sin der. Pedersen har over 40 registrerte proffseire. Han var den første norske syklisten som ble tatt for doping da han i mai 1981 testet positivt på det forbudte stoffet efedrin under England Rundt. Dag Erik Pedersen, den gangen 21 år gammel, ble utestengt i én måned for episoden.

Pedersens tiendeplass i Giro d‘Italia 1984 var beste sammenlagtplassering av en nordmann i en av de tre Grand Tours til Carl Fredrik Hagen ble nummer 8 i Vuelta a España 2019.

TV-karriere 
Etter at han la opp som aktiv, begynte han som journalist. Først hadde han en periode i TVNorge som programleder for sportssendinger. Han gikk til NRK i 1996, der han nå arbeider som programleder, reporter, og programskaper. Han har blant annet ledet NRKs sommer-OL-sendinger i 2000, 2004 og 2008 og vinter-OL-sendinger i 2002, 2006 og 2010. Dag Erik Pedersen har også ledet en rekke VM-sendinger fra skiskyting, nordiske grener og skøyter. Han har også kommentert sykling for NRK. Han har dessuten vært utegående reporter ved flere store idrettsarrangementer, der han har gjort seg bemerket for å være svært språkmektig. Foruten norsk, snakker han flytende engelsk, nederlandsk, tysk, italiensk, fransk og spansk.

Pedersen har ledet TV-aksjonen i NRK to ganger; i 2005 og 2006. Han har også laget TV-dokumentaren om kong Harald på NRK. Han ledet også Mesternes Mester i 12 sesonger.

Dag Erik Pedersen har også samarbeidet med Nils Gaup. Sammen laget de Da Dylan kom til Langesund i 2002 og Deadline Torp i 2005 for NRK. Av personligheter Pedersen har portrettert i NRK, kan nevnes Paul McCartney, Andrea Bocelli, B.B. King, Mikael Persbrandt, Rod Stewart, Kronprins Haakon, Rigoberta Menchú og Bernard Kouchner.

Dag Erik Pedersen er fire ganger kåret til årets programleder i kategorien nyheter og sportsprogramledere i Norge. Han er i tillegg kåret til Norges beste ekspertkommentator av Aftenpostens lesere. I 2008 ble han utnevnt til ambassadør for fremmedspråk i Norge som en del av den europeiske kulturprisen i 2008. I 2009 ble han æresambassadør for Kreftforeningen, og Larvik kommune gav han Hedersprisen 2009.

Musikkarriere 
På begynnelsen av 1980-tallet hadde Pedersen en karriere som popsanger og utga to singler og et album. Han har skrevet flere låter med Jahn Teigen, blant andre «Gi meg fri», «Overalt» og «Wheels in Motion».

Meritter som syklist 

 1981
 GP Wilhelm Tell
 nr. 4 VM fellesstart i Praha

 1982
 Giro del Lazio

 1983
 nr. 1 G.P.Scandinavia
 nr. 1 1.etappe Giro di Sardegna
 nr. 2 Giro del Veneto
 nr. 3 Giro dell'Emilia
 nr. 3 sammenlagt Tour of Americas
 nr. 4 Giro del Lazio
 nr. 4 sammenlagt Tour de Romandie

 1984
 9. og 16. etappe  i Giro d'Italia
 3. etappe i Tour of Norway
 nr. 1 sammenlagt Tour of Norway

 1986
 nr. 1 15. etappe  i Giro d'Italia
 nr. 1 Olav Thon G.P
 nr. 2 Giro dell'Emilia
 nr. 3 Giro della Puglia
 nr. 3 Liège Bastogne Liège

 1989
 nr. 1  i Tour of Norway, sammenlagt
 nr. 2 Milano-Torino

 1991
 nr. 1 på 3. og 6. etappe Postgirot Open i Sverige
 nr. 1 Tour of Norway, sammenlagt

 1992
 Norsk mester og kongepokal, 180 km landeveisritt, Lærdal

Diskografi 
Album
Gatelangs (1982, Talent)
Singler
Det var du som så skyene komme/Bare gå (1981)
Gatelangs/Han er verdensmester i trailersko, han har tanta si på vei til by'n (1982)

Deltar på
 VG: På gang 5 (1982)
 Jahn Teigen: Gi meg fri (1992)
 Jahn Teigen: Esilio paradiso (1992)
 Nordre Sving: 20 beste (1993)
 Francesco Baccini, Jahn Teigen ft. Eddy Merckx: Wheels in Motion (1993)
 Jahn Teigen: Rondo (1993)
 Nordre Sving: Vi er The Drillos (1993)
 Posten: Postens sommerkassett (1993)
 Jahn Teigen: Jahn Teigens beste (Litt av historien) (1994)
 Jahn Teigen: Fra null til gull (2004)
 Jahn Teigen: 40 største hits (2009)
 Jahn Teigen: Jahn Teigen fra Tønsberg (2011)
 Jahn Teigen: Til kongen (2014)
 Jahn Teigen-hyllest: En hyllest til Jahn Teigen (2016)

Familie 
Pedersen er bosatt i Helgeroa i Larvik. Han er storebror til syklisten Atle Pedersen og sønn av sykkelpresident og skøytepresident Odd Pedersen.

Referanser

Eksterne lenker 
 
 
 
 

Personer fra Skien kommune
Norske syklister
Norske landeveissyklister
Norske sportsjournalister
Norske programledere
Norske musikere
Mesternes Mester
Norgesmestere i fellesstart
Norske etappevinnere i Giro d'Italia
Dopingsaker i sykling
Kongepokalvinnere i sykkelsport